मुलुगनाङै फिन क’रना जिउसानि सनदेरनायाव गिख्रंथाव जानानै फैदों होनानै खौरां मोननाय जादों । बे सनदेरफिननाय खौराङा मुलुगनि सुबुंफोरनि गेजेराव समखिनाय लाबोदों। मिथिनाय बादिब्ला सेप्टेम्बर दानावनो बे आयदानि सायाव सावस्रि गोनोखोफोरा मिथिनो मोनदोंमोन । दासान्दै इंलेण्डनि मोनसे ओनसोलाव क’रनानि बे गोदान जिउसाया सनदेरनो हमदों। बेनि थाखाय इंलेण्डखौ मोनथाम बाहागोयाव राननाय जादों। बेनिनो बांसिन ओनसोलखौ लकडाउन होनाय जाबाय। मिथिबावनाय बादिब्ला अष्ट्रेलिया, फ्रान्स, नेदारलेण्ड, जार्मान, बुलगेरिया हादरफोरा इंलेण्ड हादरनि बिरखंनि थांलाय-फैलायखौ बन्द खालामथ’नाय जादों। भारत हादराबो थांनाय 22 डिसेम्बरनिफ्राय इंलेण्डनिफ्राय फैनांगौ बिरखंफोरखौ बन्द खालामथ’नाय जाबाय। फोरमायथावदि बे बोसोराव क’रना जिउसानि थाखाय सुबुं माहारिया गिख्रंबाय थानाय समावनो फिन नैथि खेबनि थाखाय क’रना जिउसाजों सनदेरजानो गोनां जानाया जोबोरैनो साननो गोनां खालामदों । जों सानदोंमोनदि 2021 मायथायनि जागायजेननाय साननिफ्राय सुबुं माहारिया क’रना जिउसानिफ्राय रैखा मोनसिगोन! गासैबो भेकसिन ओंखारसिगोन होननानै गोसोयाव गोजोननाय मोनदोंमोन। नाथाय बिनि उल्था फिन सनदेरजाफिननो गोनां जानायाव मुलुगनि सुबुंफोरा गिखांनाय मोनदों । थेवबो सावस्रिजों सोमोन्दो थानाय सुबुंफोरा बुंदोंदि क’रनानि बे गोदान जिउसाया सनदेरोब्लाबो थैनायनि लामायाव लाङा। नाथाय बेखौबो रोखा बुंदोंदि सिगांनिख्रुइ बिनि सनदेरनाया दजि जौखोन्दोनि बारा गोख्रै सनदेरो। थारैनो क’रनानि बे गोदानै सनदेरनायनि सायाव रावबो रोखा फोरमायनो हाथ’वाखै। बिनिखायनो सुबुं माहारिया जोबोर साग्रिदै जिउखांनो नांनाया गोनांथार जानानै फैबाय। बावैसो सान सिगां मिरु सोरखारनि सावस्रि मन्थ्रिआ बुंदोंदि बे सानखांनाय रावजों गोदानै सनदेरनाय क’रना जिउसानि सायाव जेबो गिनो नाङा। बिथाङा बुंबावदोंदि बेनि सायाव भारतनि गोनोखोफोरा गोख्रों नोजोर होबाय दं। दा जों सुबुं माहारिफोरा बिथां मन्थ्रिनि बुंनाय रावनि सायाव फोथायनायनानै थागोनना थाया ? बे मोनसे गोसोनि सोंलु। दासान्दै इंलेण्डआव बे सनदेरफिननाय क’रना जिउसानि थाखाय फिन लकडाउन होफिनबाय । इंलेण्डनि गाहाइ मन्थ्रि बरिच जनचनखौ फैगौ 26 जानुवारीयाव भारतनि सुबुंखान्थि सानखालि गाहाइ आलासि महरै लेंहरनायनि बाथ्राखौ मिरु सोरखारआ फोरमायबाय। बे लेंहरनाया बेसे बरायथावना जादों ? बुंनांगोन इंलेण्डनि गाहाइ मन्थ्रि बरिच जनचनआ हारसिङै 26 जानुवारी खालि फैया, फैफागोन बिजों लोगोयाव मोनसे हानजा । बरिच जनचनआ गुबुन हादरनि मन्थ्रिफोरा गिदिंनाय बादि भारत हादरनि बायदि मुंदांखा थावनिफोरखौबो नायदिंगोनो हागौ ! अब्ला बरिच जनचन आरो बिनि हानजाखौ क’रना टेष्टिं खालामनो नांगोन। नङाब्ला बिसोरनाव फैफाफ्लांनाय क’रना जिउसाया सनदेरनो हागौ ! थिग बेबादिनो बे बोसोरावनो आमेरिकानि बारग’ हादर बेंगिरि ड’नाल्ड ट्राम्पआ भारत हादराव फैनानै गुजरातनि “नमस्ते ट्राम्प” हाबाफारियाव बाहागो लाफैदोंमोन। बे हाबाफारियाव गोबां हादरनि गोबां रोजा सुबुंफोराबो बाहागो लादोंमोन होननानै मिथिदोंमोन। नाथाय बै समावनो आमेरिकाखौ लाफानानै गोबां हादरनि गोबां ओनसोलाव क’रना जिउसानि सनदेरनाया जाफुदोंमोन। मिथिनो मोननाय बादिब्ला 30 जानुवारी खालि हादरनि गिबि क’रना जिउसाजों साग्लोबसारनाय सुबुं मोननो हादोंमोन केरेला रायजोयाव। बिनि उनाव 24 आरो 25 फेब्रुवारीआव ट्राम्पखौ लानानै भारतनि गाहाइ मन्थ्रि नरेन्द्र मदिआ ” नमस्ते ट्राम्प ” हाबाफारिखौ खुंदोंमोन। बै समसिम मुलुगाव गं 20 सो हादराव गोबां रोजा सुबुंफोरा क’रना जिउसाजों साग्लोबसारनायनि खौरां ओंखारदोंमोन। नाथाय 3 फेब्रुवारीआव केरेला सोरखारआ क’रना जिउसानि थाखाय गाज्रि थासारि फोसावदोंमोन। ट्राम्पआ गावनि हादराव गिदिं लांफिननायनि उनाव भारतनि गाहाइ मन्थ्रिआ 3 मार्स खालि टुइट खालामनानै बुंदोंमोनदि क’रना जिउसाखौ लानानै रावबो साननांगौ गैया। नाथाय क’रना जिउसानि साग्लोबसारनाया बांबोनायनि थाखाय बि गाहाइ मन्थ्रिआ 22 मार्स खालि सानसेनि थाखाय” सुबुं कारफिउ ” फोसावो । बेयावबो जाथारैनि गाहाइ मन्थ्रिआ 25 मार्स खालि हादरनाङै लकडाउन फोसावो। बिनि उनाव मावनानै जाग्रा हाजिरा-मुजिरा सुबुंफोरजों लोगोसे गावनि न’-बां गारनानै गोजान जायगायाव बायदि साख्रि मावग्रा सुबुंफोरा मा जानांदोंमोन बेखौ लिरनानै फोजोबनो हाया। बिनिखायनो जेन बिदि दुखु नांथाव थासारि फिन जाफिना बेनि थाखाय इसोरनि खाथियाव आरज गाबबाय।